Anexa nr. 1. Glosar de termeni

**Arhitect stagiar** este arhitectul diplomat cu diplomă emisă ori recunoscută de statul român, după ce s-a înscris în OAR și după ce s-a înscris la stagiu conform normelor metodologice. Abrevierea utilizată este „arh. stag.”.

**Biroul de arhitectură** cuprinde în accepțiunea prezentelor norme metodologice orice formă de organizare juridică pentru exercitarea profesiei – birou individual de arhitectură, birouri asociate de arhitectură, societate civilă de arhitectură, societate comercială cu domeniu principal de activitate arhitectură, alte forme legale.

**Comisia Națională de Acordare a Dreptului de Semnătură** este formată din arhitecți cu drept de semnătură. Aceasta are ca misiuni permanente evaluarea arhitecților stagiari în sesiunile organizate de Ordin, elaborarea și actualizarea normelor metodologice de acordare a dreptului de semnătură, susținerea responsabililor de stagiu ai filialelor prin precizări în situații neprevăzute de normele metodologice, controlul activității responsabililor de stagiu.

**Contractul individual de muncă al stagiarului va fi liber negociat între arhitectul stagiar și angajatorul său și este reglementat de** Codul Muncii. Se recomandă includerea suplimentară a unor clauzele speciale de stagiu, prezentate în Anexa nr.3. Având în vedere atribuția legală a Ordinului Arhitecților din România de a coordona efectuarea stagiului, conform Legii speciale care îi reglementeaza funcționarea, organizația profesională poate asista arhitectul stagiar în negocierea relației sale cu angajatorul.

**Convenția de stagiu** este contractul încheiat între arhitectul stagiar și întrumătorul de stagiu, în baza căruia se desfășoară îndrumarea, după modelul din Anexa nr.4.

**Domeniile de competență profesională** sunt definite în conformitate cu înțelegerea europeană general acceptată a arhitecturii ca act responsabil de interes public și sunt definite la ART. 1 din prezentele norme metodologice.

**Îndrumător de stagiu** poate fi arhitectul care îndeplinește condițiile administrative definite în prezentele norme metodologice. Îndrumătorul de stagiu își asumă responsabilitatea de a îndruma arhitectul stagiar în parcursul său de calificare profesională. În mod esențial este modelul de etică profesională pentru arhitectul stagiar.

**Obligațiile administrative de stagiu** sunt îndeplinite prin transferul tuturor documentelor de stagiu relevante către Responsabilul de stagiu al filialei (asistată logistic în acest sens de către secretariatul filialei), în conținutul, forma și la intervalele de timp stabilite de prezentele norme metodologice.

**Practica independentă și responsabilă** este o condiție precursoare a exercitării profesiilor reglementate la nivelul legislației europene: creația arhitecturală, calitatea construcțiilor, încadrarea lor armonioasă în mediul înconjurător, respectul pentru peisajele naturale și urbane, precum și pentru patrimoniul colectiv și privat sunt de interes public. Prin urmare, recunoașterea reciprocă a titlurilor de calificare trebuie să se bazeze pe criterii calitative și cantitative care să garanteze că titularii titlurilor de calificare recunoscute sunt în măsură să înțeleagă și să pună în practică nevoile indivizilor, grupurilor sociale și colectivităților în ceea ce privește amenajarea spațiului, proiectarea, organizarea și realizarea construcțiilor, conservarea și valorificarea patrimoniului construit, precum și protecția echilibrelor naturale. (Directiva 2005/36/CE a Parlamentului European și a Consiliului din 7 septembrie 2005 privind recunoașterea calificărilor profesionale, temeiul 27).

**Responsabilul de stagiu** a filialei primește atribuții și responsabilități sporite în organizarea și evaluarea stagiului, precum și asistarea stagiarului pe toată durata stagiului. Toate situațiile excepționale, cunoscute din experiența anterioară a filialelor sau cu caracter de noutate, vor fi gestionate adecvat de către Responsabilul de stagiu al filialei.